
A Maeotis ingoványai. Történeti-földrajzi vizsgálat antik és középkori szerzők, valamint korai térképek alapján

Az antik és középkori forrásokban többször is előforduló Maeotis elnevezést a szakirodalom egyértelműen azonosítja a mai Azovi-tengerrel, bár a mellette szereplő terminusok – mocsár, ingovány, tó és tenger – ezt nem feltétlenül igazolják. A dolgozat célja a Maeotisra vonatkozó információk bővülésének nyomon követése Hérodotostól egészen Kézai Simonig, különös tekintettel az egyes szerzők személyes tapasztalataira, valamint az információk hagyományozódásnak feltérképezése.
Strabón, Jordanes, Mascudi és Rubruk Willelmus munkáiból kigyűjtöttem a Maeotisra vonatkozó földrajzi adatokat, majd ezeket összehasonlítva megállapítottam a hasonlóságokat és különbségeket. A térképi források elemzésekor főleg a 16-18. századi ábrázolások kerültek előtérbe, mivel ezeken jól követhető a középkori ismeretek átalakulása. Térképi megnevezése a 18. század közepéig Palus Maeoti(de)s, de ezt megelőzően is egyértelműen tengerként ábrázolták. A kapott adatokat a mai viszonyokkal összefüggésben is megvizsgáltam. Az írott és térképi források környezettörténeti elemzésénél felvetettük az adatok és az éghajlati változások közötti kapcsolatot, de részletesebb kutatás hiányában nem vontunk le konkrét következtetéseket.
A számba vett forrásokban egyaránt előfordult a tó, tenger, mocsár és ingovány megnevezés is, de ezek mind a mai Azovi-tengerre vonatkoztak, tehát helyes az azonosítása a Maeotisszal.. A mocsaras, ingoványos jelzők a Don torkolatára, valamint az Azovi-tenger nyugati részére, a Szivas-öbölre értendők, melyek lápos, iszapos jellegükkel teljes joggal kiérdemelték ezen elnevezést.



